钦定古今图书集成/明伦汇编/官常典/第317卷 > 瞿景淳
## 钦定古今图书集成/明伦汇编/官常典/第317卷 > 瞿景淳

按《明外史》本传：“景淳，字师道，常熟人。八岁能属文。久
困诸生间，教授里中自给。嘉靖二十三年，举会试第
一，殿试第二，授编修。郑王厚烷以言事废，徙凤阳，景
淳奉敕封其子载堉为世子，摄国事。世子内惧，赆重
币，景淳却之。时恭顺侯吴继爵为正使，已受币，惭，景
淳亦谢不纳。既而语景淳曰：‘上遣使密诇状，微公，吾
几中法’。”满九载，迁侍读，请急归。江南久苦倭，总督胡
宗宪师未捷，景淳还京，谒大学士严嵩。嵩语之曰：“倭
旦夕且平，胡总督才足办，南中人短之，何也？”景淳正
色曰：“相公遥度之耳。景淳自南来，目睹倭患。胡君坐
拥十万师，南中人不得一安枕卧。相公不欲闻，谁为
言者？”嵩愕然谢之。历侍读学士，掌院事。改太常卿，领
南京祭酒事。就迁吏部右侍郎。隆庆元年召为礼部
左侍郎。用总校《永乐大典》劳，兼翰林学士，支二品俸，
侍经筵，修《嘉靖实录》。疾作，累疏乞骸骨归。逾年卒。赠
礼部尚书，谥文懿。为编修时，典制诰。锦衣陆炳先后
四妻，欲封最后者。景淳撰词不可。介严嵩为请，亦不
应。橐金以投，卒笑谢之。子汝稷、汝说。